c: text/html

text:
Pa proyecto gigante di Horacio Oduber Hospital
Exigencianan di destaho entrega na e tres companianan cu a bay ultimo ronde
ORANJESTAD(AAN): Na dr. Horacio Oduber Hospital tabatin entregamento di e reglanan di destaho na e tres companianan cu ta participa den e ultimo bidding pa construccion, ampliacion y renobacion di dr.Horacio Oduber Hospital. E companianan aki cu a yega e ronde final ta Ballast Nedam, Bouygues Construction y Arellanos.
Nan ta e tresnan cu a keda di e nuebenan cu a cuminsa den participacion di destaho di e trabao titanico aki. Nan ta tres compania renombra internacionalmente. Esun cu gana e bidding mester traha cu companianan local di construccion.
Entrega di e reglanan aki a sosode den presencia di Ministernan Eman y Sevinger y varios compania di construccion local. Minister Visser no por tabata presente pa motibo di tabata den Parlamento contestando pregunta riba su presupuesto.
E comision encarga cu e trabao di construccion, renobacion y ampliacion di hospital ta Frendsel Giel (AIB), Jossy Figaroa (DOW), Ruben Croes (HOH), Jessy Simon (AIB/SOGA), Theo de Kool (HOH), Willem Broekaert (AIB) y Junior Tromp (Infra-Team) .
E trabaonan cu ta bay den fase ta cuminsa na final di augustus, cuminsamento di september. E masterplan ta encera cambionan hopi grandi. A tene cuenta cu tur aspecto medico ora a traha riba e plannan pa e hospital di futuro. “E hende ta para central”, asina director di dr. HOH, dr.Falconi a acentua na mas di un occasion. Buro di arkitecto Bermello, Ajamil y partnernan a tene cuenta cu e deseonan di e personal di dr. HOH na momento cu a crea e diseñonan. AIB y SOGA a percura pa financiamento di e proyecto gigante aki cu ta riba di 200 miyon Florin. SOGA despues ta lease e edificio cu gobierno cu na su turno ta dun’e den uso na hospital.
Prome Minister Eman “Un proyecto cu ta hiba Aruba riba un otro nivel”
Eman a bisa cu hopi facilidad ya no por cumpli cu e deber di gobierno pa ofrece e ciudadano un calidad di bida husto y na nivel cu nos kier ofrece nos hendenan. “Den e luz ey nos a bisa cu un desaroyo economico sostenibel pa Aruba ta bay rekeri un miho relacion entre e crecemento economico y e bienestar general di nos ciudadanonan. Esey ta encera un bon cuido medico cu un hospital di cinco strea cu ta cumpli cu e necesidadnan na e nivel cu nos kier cumpli cu ne pa nos pais. E proyecto aki ta un ambicion y un vision. Pa por realisa e ambicion y e vision aki mester traha hunto den un comunidad. Mi ta masha orguyoso cu e vision aki por conta cu cooperacion di institutonan renombra den nos pais. Institutonan cu tin e capacidad pa por carga e ehecucion di un vision asina. Esaki ta pone cu como Arubiano nos por bisa cu enberdad nos tin un vision grandi, pero nos tin hende tambe cu por carga y ehecuta e vision aki y cu tin e compromiso pa hiba Aruba riba un siguiente nivel”.
Eman a recorda esnan presente cu Aruba a crece di un isla di 200 mil bishitante pa aña pa 1 miyon y mey di turista na e momentonan aki. Motibo pakico mester a traha riba un hospital cu por brinda servicio na e Aruba di awe. Mester busca e balans entre crecemento economico y bienestar di e comunidad. Aruba ta buscando pa ta un isla di 5 strea pa medio di vision y e plan BoAruba cu ta inclui un Cuido Medico di 5 strea. E proyecto dinamico aki ta duna Aruba un dimension regional y respet internacional pa haci di e isla aki un destino medico. Prome Minister tabatin palabra di elogio pa tur envolvi den e proyecto y e proceso aki.

robotstxt: allowed

filter: keep


text:
Poko partisipashon, guera di Media, kende ta definí e temanan di debate sosial? Ya pa e di dos biaha for di e tempu ei mi a kuminsá lesa na Papiamentu e temanan aki a wòrdu pone riba e mesa. Aña pasá nos a kreá e promé portal di blog na Papiamentu. Nos deseo tabata pa
yuda den e desaroyo i kresementu di e espasio ei (blogsfera na Papiamentu)
Pero kisas nos tabata herá i na e momento ei e herment mas nesesario pa yuda e espasio ei krese no tabata un portal. Kisas e herment mas nesesario tabata i ta informashon i manera a purba bisa nos Roy Evers nos mester respondé djun manera mas amplio e preguntanan ku e la manda nos. E buki «E poder di e retnan» nèt ta trata djun manera amplio e temanan aki, kisas mester traha un tradukshon na Papiamentu dje buki aki? E teksto di e buki ta disponibel bou dominio públiko i nos por yuda trah’é den formato epub pero nos mester yudansa pa traha e tradukshon na Papiamentu. Bo ke yuda nos traha e tradukshon?
««E poder di e retnan» na Papiamentu?» recibió 0 desde que se publicó el 20/01/2013. . Si te ha gustado este post quizá te gusten otros posts escritos por Manuel Ortega o guardarlo y compartirlo en «la Matriz» nuestro de nodo GNU Social.


text:
UNESCO
E United Nations Educational, Scientific and Cultural Organization (UNESCO) ta un agensia spesialisá di e Nashonan Uni establesé na 16 di november 1945. E tei pa kontribui na pas i seguridat anto promove colaborashon internashonal dor di edukashon, siencia, anto kultura pa aleha respet universal pa justisia, e madato di lei, anto derecho humano huntu ku libertadnan fundamental proklama den e charten di NU. E ta e kria di e Luega di nashonan su International Commission on Intellectual Cooperation.


text:
Kámara di Komersio
Kámara di Komersio i Industria ta un instituto di i pa e mundu empresarial, ku ta para pa merkado liber. Doñonan di empresanan ta lanta un fundashon asina aki pa protehé nan interesnan. E miembronan di e fundashon ta e empresarionan lokal i nan ta esunnan ku ta skohe e Hunta di Maneho. Esaki ta un tipo di órgano konosí rònt mundu, usualmente regulá pa lei.
Un kámara di komersio tin e siguiente propósitonan:
- Promové komersio lokal
- Trata di haña regulashonnan na interes di komersio
- Kolektá informashon i statistik pa uso di su miembronan
- Promové komersio liber
Orígen[editá | edit source]
E promé kámaranan di komersio a wòrdu fundá na aña 1599 na Oropa. E kámara di komersio na ingles mas antigua ta Glasgow, Eskosia i a wòrdu fundá na aña 1783. Tin sierto evidensia ku den historia tabatin sierto formanan primitivo di organisashonnan komersial, speshalmente na medio oriente, asta promé ku e era kristian.
Linknan eksterno[editá | edit source]
Sitio ofisial di Kamara di Kámara di Komersio i Industria di Kòrsou


text:
Mi tera ta úniko lugá
kaminda esnan k’a faya
den otro tipo di trabou
ta bira periodista,
polítiko òf predikadó
pa lusa nos kaminda
ku nan eksperiensha.
Pero asina mes mi tera,
ta mi tera. (c) Philip A. Rademaker
E monopolio riba konosementu ta sentralisa su mes den luganan di poder ekonomiko, finansiero i gobernamental. E mediado, esun ku ta okupa un espasio di fasilita pueblo ku e kiriwichinan di konosementu ta prensa, e total di medionan di komunikashon di korant, televishon, emisora, sitionan digital. Media ta na kabes pa for di un kaos komersial krea un agenda kon pueblo tin ku pensa den un malchi di krioyo kapitalismo ku mester di su plaka i ku ta dikta ku ganashi ta bini prome ku e hende i despues por wak si por duna e ser humano e balor ku e merese. Prensa komo e mucha manda di kapital i gobiernu ta sakudi i sefta sierto informashonnan pa pueblo por bai forma un opinion riba asuntunan ku ta na su interes. Ta hinka palabranan, strukturanan di pensa i komporta den hende su mente na un forma ku semper lo no kontrubui na kritika i desmantela e podernan ekonomiko i finansiero. Propaganda ta harma realidatnan den bida di hende, notisianan ku ta mensahenan komersial kamufla banda di iglesia, skol, universidat, trabou i e klima di politika.
UNESCO-Korsou (e departamentu di Nashonnan Uni ku ta toka edukashon, siensia i organisashon kultural) a organisa un: “Dia di Media, e evenemento di apertura di UNESCO su Media Capacity Development Programme. Djasabra 29 novèmber 2014, 15.00 pa 20.00, Lighthouse Parera, Pletterijweg 43, Piso 7. Diálogo entre prensa ku públiko ta e enfoke prinsipal: bo kontribushon ta importante. P’esei nos ta invitá’bo pa partisipá den e programa interaktivo.”
Riba e Dia di Media a diskuti topiko mane:
1- Prensa i públiko den nos sosiedat demokrátiko
2- Posishon di nos pais: Desaroyo di media na Kòrsou
3- Debate entre Periodista i Siudadano
1. Realidat di e Dia di Media ta ku e organisashon banda di un promoshon debil,( lat den pitu e dos di laster dia prome ku djasabra) nan no ta tin e vishon ni e respet pa laga e pueblo grandi ku si ta of mester wordu interesa den desaroya un mundu nobo di media pa transmiti e dia en kuestion via un di e 28 emisoranan. Tampoko a graba oudio of video ku hende por wak e bek pa diskuti entre nan mes tur lokual ku a keda papia riba e Dia di Media organisa pa Unesco Korsou bou di liderasgo di Marva Brown. Tur e kritikanan di ariba te abou ta krea un segregashon di konosementu kaminda un grupo selektivo so ta bai disidi of por influensia e debate i tumamentu di desishon.
2. Unesco ta uza medianan sosial mane Facebook i Youtube pa promove nan ‘Dia di Media’ pero riba e dia mes no por interkambia di opinion via Facebook ,Twitter of via telefon, BB Pin, Whatsap. Strukturalmente a soru ku e drempel tabata haltu pa drenta, nan a promove ku solamente 100 hende por drenta e luga ku riba su mes no ta un espasio kaminda e hende komun i koriente lo yega fasil. Unesco a faya ku reglanan basiko ku nan ta bisa nan ta para pe ku mester duna e pueblo e hermentnan pa edifika nan mes ku tur informashon, konosementu na nan disposishon.
3. Ketu bai pueblo ta wardando for di 1 di september ora Renske Pin a hasi un presentashon komo investigado mayo pa Unesco riba e mundu di media na Korsou. Kasi 4 luna a ya pasa kaba i e pregunta ta lanta kombin ta tin asina tantu pura di organisa un Dia di Media sin publiko mes por a lesa e raport final ni preleminar di Unesco riba e situashon di prensa i konsehonan pa remodela strukturanan ku ta empobresa un pueblo sistematikamente dia aden dia afo.
4. Unesco a duna 3 hoben ku interes pa periodismo un beka pa partisipa den e Media Master Classes. E traba tabata ku nan mester ta di un skol “HAVO, VWO òf HBO” ku ta e weganan diskriminatorio, klasista ku ta desempodera e talentonan ku tin bou di palu kenepa of esnan na un AGO ku tin aspirashon periodistiko of esun ku ta bai Vsbo of kalke hoben ku ke drenta mundu di media pero pa motibu di lucha finansiero tin ku traha pa su pan di kada dia. Unesco su prinsipionan ta keda viola atrobe i e klase trahado pretu ataka pa un rasismo krioyo no ta keda inklui den strukturanan di poder pa restruktura prensa.
5. Un diskushon riba funkshonamentu di media sin invita doñonan di medionan di komunikashon ta otro bofta pa pueblo. E propietarionan di prensa ku nan interesnan finansiero ta harma henter e klima di kaos ku tin aktualmente. Pa kambio real keda efektua mester responsabilisa e aktornan prinsipal ku sektor priva den un dialogo publiko. Unesco no mester krea niun modelo di konflikto simplemente e tin ku tene un spil dilanti di e doñonan di media i konfronta nan ku nan malpraktikanan komersial ku ta destabilisa e poder i derechi dje suidadano pa tin akseso na informashon i konosementu pa edifika i rigi su destino.
Nashonnan Uni 10 di desember 2014 a deklara e sigiente 10 añanan e dekada pa hende di desendensia Afrikano i ku e realidat sientifiko ei Unesco ku su investigado mayo Renske Pin mester laga e raport refleha e nesesidatnan pa un media diseña pa e grupo predomina : e yu di Korsou pretu. For di su privilegio blanku ya kaba e ta okupa un posishon ku defakto mester tabata reserva pa un hende afro-kurasoleño pa garantisa desaroyo sustenibel di liderasgo akademiko-investigativo sosial riba tereno di komunikashon pa hende pretu. Kreashon di un konsenshi nashonal ta krusial pa rekonose ku for di un historia di sklabitut, kolonialismo a reprodusi un sistema di media ku no ta alsa e bida pretu pa alimente ku tur hermentnan di konosementu pa un pueblo den desaroyo den Karibe ku ta kompletamente inkomparabel ku media pa hende ulandes. E punto di salida mester ta otro. E nesesidatnan pa edifika un oudensia di mayoria klase trahado pretu, un klase medio pretu ku ta luchando ku su identidat mester keda aserka den un otro forma ku via di medionan di komunikashon emansipa ta garantisa di lante i kibra e karpachi kolonial ku media disfunkshonal konsiente i inkonsientemente pa motibunan di dominio di kapital kier bistie pa eternidat.


text:
Cayenne
Cayenne of Caiena ta e kapital di Guiana Franses, un region ultramar i un departamentu di Fransia situa den Sur Amerika. E suidat ta situa na un isla formal na e boka di e riu Cayenne na e kosta Atlantiko. E suidat su motto ta "Fert Aurum Industria" ku kemen "trabou ta trase bienerstar"
Na e senso di 2006, tabata tin 100,323 habitante den e area urbano di Cayenne (komó defení pa e INSEE), 50,594 di kua ta biba den e suidat (commune) di Cayenne propio anto e resto den e comunne di Remire-Montjoly. E commune di Matoury (18,032 inhabitante di 1999), kaminda e aeropuerto di Cayenne-Rochambeau ta situa, tambe ta un comunne di Cayenne, pero e no ta inklui den e difinishon ofisial di e area urbano na 1999.


text:
Archivo di September, 2012
ORANJESTAD (AAN): Diahuebs Polis y Ambulance a worde solicita na Paseo Herencia.
E motibo ta cu un persona lo ta herida despues di e cay for di e rol trap cu ta subi bay na The Cinemas.
Na nan yegada nan ta topa cu un homber benta abou na e di dos piso di e mall.
ORANJESTAD (AAN) – Señor Herbert Diaz, durante un entrevista cu Matutino DIARIO, a menciona cu e reaccionnan cu el a ricibi despues di a haci su presentacion tocante e estudio cu Universidad di Aruba a haci, tocante uso di alcohol y droga bao di nos hubentud escolar, tabata di preocupacion grandi.
E personanan cu tabata presente den e sala a bisa cu nan tabata sa cu e cifranan mester ta halto, pero ta prome biaha cu nan ta haya cifranan concreto, basa riba un investigacion.
DIARIO a mira di cerca e reaccion rapido di Miami-Dade Airport Fire Rescue
ORANJESTAD (AAN): Riba invitacion di American Airlines como tambe Greater Miami Convention & Visitors Bureau, DIARIO tabata di bishita na Miami pa asina mira di cerca, e atraccionnan nobo cu e ciudad aki na Florida tin pa ofrece e bishitantenan, y tambe haya sa mas di su historia.
Durante esaki, DIARIO hunto cu prensa di Caribe, a haya chens tambe di bay mira un Toren di Control nobo cu American Airlines awor tin na Miami International Airport.
ORANJESTAD (AAN): E edificio bieu di Belasting ta un inversion grandi cu pais Aruba ta haciendo riba termino largo. E ta ubica riba un tereno importante den centro di centro di ciudad loke ta hacie un propiedad masha balioso.
E edificio aki durante añanan di gobernacion anterior a worde laga pa su cuenta, a decai y adictonan a haci’e nan cas. Un situacion penoso cu no por a sigui. Gabinete Mike Eman a pone restauracion di e edificio aki den su programa BoAruba y dentro di poco e trabaonan ta cuminsa.
ORANJESTAD (AAN): Dialuna dia 1 di Oktober 2012 nos ta celebra e Fiesta na honor di Sta. Teresita di Lisieux, un Soer Carmelita cu a biba y a muri na Francia.
Un persona cu un confianza den e mensahe di Evangelio y un conocimento di e persona di Hesus.
Nos Señor Hesu-Cristo tabata biba den su curason y El tabata ilumina su alma.
ORANJESTAD (AAN)—Awor cu cuerpo di Polis a haya varios auto nobo, por a nota cu na diferente parti di Aruba constantemente tin control policial ta tumando lugar.
Esaki ariba su mes ta hopi di aprecia, pa mira si porfin por logra di frena e asunto di tanto vehiculonan den mal estado ariba caya, chauffeurnan sin documentonan na ordo y te hasta por tribi di bisa e joyridernan cu ta lanta cabez tur dia.
ORANJESTAD (AAN): For di prome dia di gobernacion e topico energia tin un prioridad hopi halto pa Gabinete Mike Eman y ta forma parti integral di su vision.
E maneho di energia 2009-2013 tin como meta e reduccion y stabilisacion di e gastonan di produccion di awa y coriente di un manera sostenibel pa nos medio ambiente y pa e economia familiar den cada hogar.
E resultadonan di e vision aki ta birando un realidad concreto y visibel pa tur hende na Aruba.
Minister dr. Richard Visser riba Dia di Turismo:
ORANJESTAD (AAN): Diahuebs ultimo Aruba Tourism Authority (ATA) hunto cu partnernan den turismo a celebra Dia Mundial di Turismo, presentando e desaroyonan cu ATA y nos turismo ta pasando aden y plannan pa 2013.
Minister dr. Richard Visser a expresa cu el a keda impresiona pa e datonan presenta cual ta sali di e investigacion cu ATA ta haci awendia, hasta haciendo calculacionnan di cuanto e turista ta gasta na Aruba y na kico.
Asje
ORANJESTAD (AAN)* Gobernador Fritsz Goedgedrag a haya instruccion di conseho di Minister di Reino pa forma un gobierno nobo. Esaki despues cu 12 parlamentario a bini hunto pa asina tin mayoria den parlamento.
Dito Mendes de Gouveia a wordo apunta como formador pa un gabinete nobo, dos siman prome cu eleccion. Diahuebs ultimo ela entrevista candidatonan pa e puesto di minister. Mendes de Gouveia tin sosten mayoritario den parlamento y candidatonan lo wordo gescreen.
Trahadornan di Thrifty Car Rental ta disgusta:
ORANJESTAD (AAN) – Ultimamente varios empleado disgusta di loke nan ta pasando aden na Thrifty Car Rental a presenta na redaccion di DIARIO relaciona cu un situacion fastioso cu nan ta pasando aden na e compania.
Segun Señora Rosaria Jovita Quant a splica na redaccion di DIARIO e ta bisa “Cu despues di a papia cu e doño na Juli ultimo treciendo dilanti cu: “nos a tende riba caya cu e ta perde e franchise y cu hasta tin papia cu Thrifty Car Rental lo worde habri per 1 Augustus 2012 cu otro doño, ningun clase di contesta drechi e doño por a saca di su boca y alavez a confronte e hecho cu pakico si nos ta e empleadonan cu di dia y anochi a traha cu tiki empleado yudando e y solamente e, pasobra nos ningun a haya nada di tur e esfuerzo haci y riba dje Bonus a worde kita 3 aña pasa caba y despues cu nan a bisa cu kizas nan lo por bay duna algo na fin di Februari of Maart di 2011, pasobra di un di e yiunan a slip cu den e tempo ey nan lo caba cu e debenan grandi.
ORANJESTAD(AA): Na final di añanan 1970 y comienzo di 1980, Baul di HUCONA tabata e columna mas popular di corantnan cu tabata circula. A dicidi di bolbe cune den otro forma pa motibo cu hopi hende a lubida loke tabata tin den historia di Aruba , sigur ultimo 50 pa 80.
Otronan cu no a lubida no tabata sa di hopi cos cu a pasa y ta wordo corda cu e topiconan aki. Den e ultimo simannan, e columna aki a cay na agrado di masha hopi lector pasobra hopi a corda topiconan presenta y hopi a haya sa mas di nos Aruba. Cosnan cu nan no tabata sa.
ORANJESTAD (AAN): Comunidad di Aruba ta keda invita pa bini y participa na e ciclovia San Nicolas cual lo ta tumando lugar diadomingo awor 30 di September 2012.
E evento aki ta uno organiza pa asina yuda e comunidad di Aruba pa tin un bida mas saludabel y cu tambe ta duna tur hende e oportunidad pa disfruta di un diadomingo mainta sano hunto cu amigo y familiarnan.
E ciclovia di diadomingo awor lo tuma lugar na San Nicolas, dilanti di Joe Laveist Sport Park.
Consumo di alcohol ta mas un comportacion social:
ORANJESTAD (AAN) — Den e cuadro di motibo y circumstancianan cu alcohol of droga ta worde uza bao un segmento importante di nos hubentud, den entrevista cu Matutino DIARIO, señor Herbert Diaz a indica cu tin diferencia entre uso di alcohol y droga.
Si tuma alcohol como ehemplo, hopi biaha nan ta consumi den fiesta of den seno di famia, ora di bay trip, si e amigonan ta bebe. Tur esaki ta ocasionnan cu ta envolve e actividad social.
Den e caso di consumo di droga e lista ta encabeza cu stress. Hopi mucha a contesta cu ora nan tin stress, ora nan tin problema, of ora e amigonan ta duna e ehemplo (peer pressure) y tambe pa placer.
ORANJESTAD(AAN)- Na Fusion na Alhambra a ser teni instalacion di e candidatanan y alavez cada uno a scohe nan number.
E eleccion aki lo bay tin 5 beyeza cu lo competi dia 28 October cu lo wordo teni na Echanted na Paseo Herencia.
Candidata number uno ta Nerissa Trimon di districto di Noord e ta studiando na Avond Havo.su signo ta Sagitario.su hobby ta modela, diseña y pinta cuadra.


text:
Papiamentu
E lenga materno di e poblashon di e tres islanan Aruba, Boneiru i Kòrsou yama Papiamento na Aruba, “Papiamen” na Boneiru y Papiamentu na Kòrsou. Ta e lenga mas papia na e islanan caribense ABC, teniendo un status oficial riba e isla di Aruba y Curaçao. E lenga aki ta reconosi na Boneiro pa e gobierno Hulandes. Papiamento tambe ta wordu papia na e isla di Saba, Sint Maarten y Sint Eustatius.
Lesa tambe Ortografia di Papiamento di Aruba i Ortografia di papiamentu (na Kòrsou). Papiamentu ta varia un poko isla pa isla, bario pa bario, dékada pa dékada. Bokabulario i entonashon ta kambia un tikí. E diferensha di mas grandi ta entre e ortografia (sistema di skibimentu) di Aruba i di Kòrsou.
Papiamento ta un idioma crioyo probablemente deriva for di Portugues i Spaño, e vocabulario ta influensha di lenga Africano, Ingles, Hulandes, y Arawak. Papiamento tin dos dialecto principal: Papiamento, papia na Aruba; y Papiamentu, papia na Bonaire y Curaçao.
Kontenido
Historia[editá | edit source]
E historia di e origen di Papiamento te ainda no ta conosi. Probablemente Papiamento a nanse for di Portugues of for di Spaño. Un resumen di e debate tocante Papiamento ta di haña den un buki di Jacobs (2009a).
Segun historia, e vocabulario basico y e caracteristica gramatical ta similar cu esun di e lenga di Cabo Verde cu a surgi cu un fundeshi basico cu ta di Portugues y otro influenshan ku a pasa despues (siglo 17 y 18 respectivamente). E nomber di e idioma mes ta bin di papear, un palabra usa den Portugues y Spaño colonial: compara cu Papiá Kristang basa riba Portugues crioyo di Malasia y Singapore, y e crioyo di Cabo Verde papiâ of den Caribe (Puerto Rico, Republica Dominicano, Cuba) "papiar"- papia excesivamente (pero tambe den e termino Portugues kiermen "come"). Spaña a clama e dominio over di e islanan den siglo 15, pero nan no a hasi hopi uso di dje. Na 1634, West Indische Companie (WIC) a tuma e islanan over, deportando e Arawaknan cu a keda y e poblashon Spaño pa continente y a pone nan bira centro di trato di catibo entre Africa y Caribe.
E prome evidencia di e uso genarlisa di e Papiamento di Aruba por wordo mira den un documento oficial di Curaçao den siglo 18. Den siglo 19, e mayoria di e materialnan tabata skibi na Papiamento incluyendo buki di scol, di Misa Catolico Romano y e himnarionan. E prome corant na Papiamento publica na aña 1871 cu e titulo "Civilisado". "Civilizador" ta un palabra Spaño y Portugues, pero por wordo comprondi como custumber di e papiamento na final di palabra e "r" ta cai afo.
Teoria di e desaroyo local[editá | edit source]
Tin diferente teoria tocante e desaroyo local. Den un sierto teoria ta propone cu Papiamento a desaroya den Caribe for di un pidgin Portugues-Africano tabata usa pa comunica cu e catibonan di Africa y catibo Portugues cu despues Hulandes y Spaño (tambe Arawak) a influenciá. E poblacion Hudio-Portugues di isla ABC a crece considerablemente despues di 1654, ora e Portuguesnan a recupera e teritorio Hulandes den noort-oost Brazil, causando mayoria parti di e papiado Portugues di e tera pa huí di persecucion religioso. E rol precies di Hudio Sefari den cuminsamento di e desaroyo no ta conoci, pero loke por defini ta ku ta hunga un rol prominente den e desaroyo di Papiamento. Hopi di e prome residentenan di Curaçao tabata Hudio Sefarí of di Portugal, Spaña of Brazil. Pesei por asumi cu e Hudio-Spaño a wordu trese pa Curaçao, kaminda gradualmente a plama pa otro parti di comunidad. Como e comunidad Hudio a bira importante den mercadeo y comercial nan tabata papia na Papiamento cu un poco di influensia di Ladino. Mientras varios nashon tabata bas di e isla, Papiamento a bira e idioma mas papia di tur dia.
Status[editá | edit source]
Na Aruba, Papiamento i Hulandes ta e idiomanan ofisial mientras ku na Antia Hulandes, Papiamentu, Ingles i Hulandes ta esun ofisial.
Den senso di 2000 i 2001,Un logra konta un total di 106.054 hende na Kòrsou, 59.984 hende na Aruba, i 8059 hende na Boneiru ku a bisa ku papiamentu ta nan idioma di papiá na kas. Kasi tur hende ku ta biba na e islanan ABC y ku a nase na e islanan ABC por papia papiamentu. Ademas hopi imigrante for di e islanan ABC ta bai biba na Hulanda; ku nan no sa papia papiamentu na kas.
Ortografia[editá | edit source]
Korsou i Boneiru ta usa un sistema di skibimentu fonétiko. Aruba tin un sistema históriko hopi similar na spañó.
Parti distintivo di e sistema di Kòrsou[1]:
- E zonido /k/ semper ta indiká pa e lèter k. (Na Aruba /k/ por habitá c òf k .)
- Aksènt agudo ta indiká sílaba ku tin strès impronostikabel.
- E sistema di Kòrsou tin e lèternan è, ò, ù, ü.
- E sistema di Kòrsou no tin x.
Vokalnan[editá | edit source]
Papiamentu tin e siguiente 9 vokalnan.[2] E sistema di Kòrsou tin un símbolo pa kada vokal. E sistema di Aruba ku 6 símbolo tin mas ambigwedat.
Nota[editá | edit source]
- ↑ Ortografia di papiamentu, di dos edishon. Korsou: Sekshon Informativo di Schooladviesdienst, 1983
- ↑ Philippe Maurer. Die Verschriftung des Papiamentu, den Zum Stand der Kodifizierung romanischer Kleinsprachen. Gunter Narr Verlag, 1990


text:
Ta egoista pa bisa cu no lo desaroya proyecto Horeca importante pa San Nicolas
Roland Peterson SNBA
E trahador di SN tin e derecho pa dicidi unda traha
ORANJESTAD (AAN)* Segun presidente di SNBA (San Nicolas Business Association), sr. Roland Peterson, el a tuma nota di e acontecimento na unda cu pa prome biaha despues di e closedown di Valero e contratista Douchar a invita prensa pa convivi e momento importante no solamente pa nan sino como simbolo di un esperanza pa desaroyo di San Nicolas como e prome contratista cu ta haci uso di e gate destina pa e contratistanan drenta na pia di e subida di Lago Heights.
E reapertura di e refineria tin un spinoff tremendo pa pariba dib rug, na unda cu durante cu e refineria tabata sera tabata parce cu habitantenan di San Nicolas tabata cana den scuridad cu bela.
Pesey mes SNBA ta hopi contento cu e negoshinan chikito na San Nicolas ta haya directamente y indirectamente entrada for di Valero. E potret publica den prensa di e contratista su trailer dilanti di e gate di Valero ta un potret simpel pero ta bisa mas cu mil palabra.
E confianza poco poco ta lanta back. Diferente persona a deposita nan confianza den desaroyo di San Nicolas, a wak diferente negoshinan ta habriendo na San Nicolas. E no ta manera ta worde bisa na unda cu e hendenan di San Nicolas ta bin cas pa drumi despues di traha pabao di brug.
Manera ta conoci cu gran parti di e poblacion ta traha den horeca na e otro banda di e isla. Awor tin hende ta bisa cu no mester desaroya San Nicolas cu proyectonan horeca grandi pasobra tin miedo di exodo di trahador den e sector horeca na Noord pa San Nicolaas.
Riba e ponencia aki, sr. Roland Peterson a remarca cu esaki ta un pensamento hopi egoista pa motibo cu e trahador mes tin cu dicidi di traha unda cu e kier, sea na San Nicolas cu ta cerca di cas na unda cu e ta spaar gasoline of e por dicidi di keda traha na Noord, e decision ey mester keda den su man.
SNBA a ripara tambe cu mester di nightlife na San Nicolaas of pariba di brug na unda cu e poblacion pariba di brug por bay disfruta pero tambe esaki por atrae hasta turista pa bishita pariba dib rug. Pa loke ta e miedo cu tin bao di personanan pa no desaroya proyectonan di significacion pa e area dib rug pariba, ta Sali for di un punto di bista hopi egoista y ta bira tempo pa San Nicolas tambe worde desaroya. E habitantenan ta prefera pa cumpra cerca di cas envez di gasta gasoline y bay haci compras otro caminda.
Riba e pregunta kico e pensamento ta di e reapertura di e refineria, riba esaki sr. Roland Peterson a duna di conoce cu e ta spera cu esaki no ta pa tende cu den 3 pa 5 aña lo kier bolbe sera atrobe, pero cu e reapertura di e refineria lo ta pa plazo largo.
Encuanto si PDVSA lo ta un partner of supplier pa Valero, sr. Peterson a duna di conoce cu Valero mester sa cu cua partido pa un possible joint venture e tin mas confianza y por segura cu riba base regular y riba un prijs stabil por haya petroleo. E refineria na Aruba a worde traha pa procesa e tipo di crudo cu ta worde haya na Venezuela.


text:
Caso di ladron mata na Hulanda durante cu e tabata horta, a lanta basta discusion
ORANJESTAD (AAN): Algun dia pasa un homber cu a drenta den un cas na Hulanda pa horta, a haya su mes den un confrontacion cu e dos habitantenan di e cas.
Durante e pelea cu a tuma lugar, e ladron a perde su bida.
E asunto aki a lanta basta discusion na Hulanda y Aruba tambe, pasobra algun tempo atras a bin un adaptacion di ley pa Aruba cu ta conta pa Hulanda tambe, cu ta bisa cu bo por uza algun forza contra un persona cu drenta bo cas cu intencionnan malo, pa defende bo famia y bo propiedad.
Na Hulanda despues cu a constata morto di e ladron, e pareha cu ta biba den e cas mester a bay warda di polis unda lo worde determina si nan lo worde persigui penalmente of no.
Antes e ley tabata asina cu si un hende drenta bo cas cu intencionnan menos bon y bo maltrata of mata e persona aki, bo ta worde deteni mesora y bo ta worde persigui penalmente.
E cambio di ley ta pone cu den e mesun caso bo no ta worde deteni mesora.
Autoridadnan a base di e situacion y circumstancianan tin cu determina si bo ta bay worde deteni y persigui of no.
Ministerio Publico di Aruba mes a trece dilanti sinembargo cu hopi hende ta mal interpreta e ley.
Tin hende cu ta kere cu e ley ta pone cu awor si un hende bin horta den bo cas y bo mata e persona, bo no ta bay worde persigui penalmente.
Esey no ta berdad.
Investigacion di e autoridadnan ta bay determina si e forza cu bo a uza contra e persona tabata necesario of no.
Nan mester por determina si berdad bo a actua den defensa propio.
Na Hulanda e ley ta mescos.
Despues di e incidente na Hulanda unda cu e ladron a worde mata, un di e habitantenan di e cas mester a worde transporta pa hospital prome, door cu e tabata tin algun herida na su curpa.
Esaki quizas lo yuda den su caso, pa mustra cu e forza cu el a uza tabata necesario pa proteha su mes y su pareha.
Prensa Hulandes a papia cu algun di e bisiñanan di e pareha y nan a bisa cu e hendenan ta hende hopi trankil.
Tur hende cu a papia cu prensa tabata di opinion cu e hendenan aki a actua na un manera corecto.
Nan a bisa cu hendenan mester keda cu nan mannan for di propiedad y pertenencianan di otro hende.
Algun a bisa den direccion di e ladron difunto: “Eigen schuld, dikke bult”.


text:
Koffie
Koffie ta un sorto di mata y di eynan nan ta haci cos di bebe. Nan ta mata cu ta crece masha halto mes. Koffie ta bini mas di Africa, tambe ta crece na Sur America, Americal Central, Zuidoost-Asia. E traha di bonchi di koffie. Nan ta sirbie cayente y ta masha popular rond mundo. E ta contene un tipo di kimico cu yama cafeina, un sorto di droga cu ta laga hende spierta.
E palabra 'koffie' na Papiamento[editá | edit source]
Segun regla stipula Ortografia di Papiamento- version 2009 ta bisa cu e palabra aki ta procedente di Hulandes y ta skirbi segun origen. Antes tawata skirbi 'cofi' na Papiamento. Papiamento ta etimologico, ta tuma palabra.
Sirbi[editá | edit source]
- Black coffee ta koffie sin lechi den dje.
- White coffee ta koffie cu lechi den dje.
- Café au lait ta koffie traha cu hopi lechi cayente. E ta mas soet/dushi.
- Espresso ta un koffie masha fuerte mes. Nan ta yam'e mas "short black".
- Cappuccino ta espresso ta cu frothed milk. Un bon cappuccino ta trah'e mas fuerte. Ora e frothy milk ta basha poco poco, rib'e top ta blanco y tin un ring di koffie scur rond di rand. Cappuccino tin biaha tini cocoa sprinkle riba dje.
- Flat white ta traha net manera cappuccino, pero cu un laag do foam masha fini mes. Si ta hacie cu cautelo, por haci diseño di curason, blachi di mata of pluma.
- Latte ta espresso cu lechi cayente.
- Americano ta espresso cu hopi awa cayente. Ta mas suave cu espresso y ta smaak diferente.
- Irish coffee ta koffie cu whiskey and with cream riba dje.
- Iced coffee ta espresso basha den un glas largo cu ijs plecha, lechi friu and ijs cream.
- Vietnamese style coffee (Cafe Sua Da) ta koffie filtra basha cu ijs den dje y cu lechi condens.
- Baby-cino ta un espresso cup chikito yena cu frothed milk, sprinkle cu cocoa y sirbi cu un cuchara. E no tin koffie den baby-cino. E ta traha pa haci e babynan feliz mientras e mama ta bebe koffie.


text:
Refineria di zeta
Un refineria di zeta of refineria petrolero ta un planta di proseshon industrial kaminda zeta krudo ta wordu refiná pa e bira produktonan petrolero huzabel, manera Gasolin, Diesel, Asfalt, zeta pa kenta kos, Kersoin anto gas petrolero likido. Refenerianan di zeta normalmenta ta areanan industrial grandi ku un systema di pipa ekstenso, hibando likidonan entre unitnan di prosesashon kimiko. Na hopi manera refenerianan di zeta ta husa hopi di e teknologia di, anto por wordu pensa komo un planta kimiko. E zeta stok di zeta krudo tipikamente ta wordu prosesa na un planta di produkshon di zeta. Anto tambe tin normalmente un deposito pa e zeta banda of den serkania di un refeneria di zeta pa warda e produktonan likido.


text:
Kosovo
Kosovo ta un pais den Oropa. E kapital di Kosovo ta Pristina. Kosovo tabata forma parti di Yugoslavia y despues di e desintegrashon di esaki Kosovo a keda forma parti di Serbia. Dia 17 di februari 2008 Kosovo a deklara su mes unilateralmente independiente di Serbia. Mientras tantu Kosovo a wordu rekonosi pa 60 pais (situashon 26 di juni 2009), entre kua e ex-repulikanan di Yugoslavia. Serbia ta konsidera Kosovo komo parti integral di Serbia.
Kosovo no ta miembro di Nashonan Uni (United Nations) pasobra Rusia a y ta sigui menasa di usa su veto. Rusia ta un aliado historiko di Serbia. Paisnan den nos region ku a rekonose Kosovo ta Colombia, Costa Rica y Panama. E mayoria paisnan di Union Europeo a rekonose Kosovo. Tambe Kosovo ta forma parti di Fondo Monetario Internashonal (IMF).
Linknan eksterno[editá | edit source]
- [1] - Portal ofisial di Minister President di Kosovo


text:
Biblioteka
Un biblioteka òf libreria (na Griego: BιBλιoθnkn bibliotèkè, "lugá pa warda buki") ta un kolekshon di buki, dokumento, fuente literario, rekurso òf material útil pa uso komun; organisá i mantené pa un instituto privá òf públiko. Biblioteka por ta nifiká tambe e lugá òf espasio kaminda ta warda e kolekshon aki. Den un biblioteka mayoria bia tin un espasio tambe pa sinta studia.
E kolekshonnan den un biblioteka ta wòrdu usá pa personanan ku no tin e moda pa kumpra nan mes kolekshonnan, pero ku si mester di esakinan pa studia òf pa hasi kualke investigashon. Tin bia tambe bo ta haña den un biblioteka kolekshonnan antiguo òf ku un balor asina haltu ku no por haña esakinan pa kumpra. Banda di esaki por haña tambe yudansa serka un bibliotekario, kual ta un eksperto den buska, organisá i interpretá informashon.
Awendia bibliotekanan ta manera un mangasina di konosementu i un punto di akseso pa imprenta, oudio i materialnan visual den tur tipo di format. Bibliotekanan tambe ta fasilitá e públiko ku akseso na fuentenan elektróniko i Internèt.
Tipo di Biblioteka[editá | edit source]
Rònt mundu bo por haña diferente tipo di biblioteka. Esnan mas konosi ta:
- Biblioteka públiko
- Biblioteka nashonal
- Biblioteka sientífiko
- Biblioteka Musikal
- Biblioteka Digital


text:
Guiana Franses
Guiana Franses (Franses: Guyane française; ofisialmente djis Guyane) ta un teritorio Sur amerikano di Fransia, konsistiendo di un solo departamentu (Franses: département d'outre-mer, of DOM) situa na e kosta nort atlantiko di Sur Amérika. E ta grens ku dos nashon, Brazil na parti ost i suit, anto Suriname na parti west. Su 83,534 km² di superfisio tin un desidat di poblashon hopi chiki di menos ku tres habitante pa kilometro kuadrado, ku kasi mitar di su 229,000 hendenan na 2009 bibando den e area urbano di Cayenne, su kapital. Guiana franses su moneda ta e euro.
E adishon di e adjektivo "Franses" ta bini for di tepunan kolonial ora kuater di e kolonianan asina a eksisti. Nan tabata ta, di west pa ost: Guiana Britaniko (awor Guiana), Guiana Hulandes (awor Suriname), Guiana Franses, anto Guiana Portugues (awor Amapá e estado mas nort di Brazil). E prome tres awendia tambe sa wordu referi na dja kolektivamente komo e Guiananan.


text:
A firma Protokòl di supervishon riba kombatimentu di kalamidat i kontròl di krísis na Hulanda Karibense
A firma Protokòl di supervishon riba kombatimentu di kalamidat i kontròl di krísis na Hulanda Karibense. Dia 8 di òktober 2012 Representante di Reino, Wilbert Stolte, i Hefe di Inspekshon di Seguridat i Hustisia (na hulandes: Hoofd van Inspectie Veiligheid en Justitie), Gertjan Bos, a firma un protokòl den kua, konforme e Lei di Seguridat di Hulanda Karibense (na hulandes: Veiligheidswet Caribisch Nederland), ta regla e vigilansha riba e kombatimentu di kalamidat i e kontrol di krisis na Hulanda Karibense
E protokòl ta enfoká riba e konkordansia di e tarea i ròlnan di e Inspekshon di Seguridat i Hustisia i e Representante di Reino i pa hasi esakinan komprensibel pa e bestürnan di e islanan.
E kolegionan ehekutivo di e islanan ta enkargá ku e organisashon di e kombatimentu di kalamidat i e kontrol di krisis, servisio di brantwer i asistensha médiko. Nan mester redaktá un plan di kalamidat i krisis, plannan di kombatimentu di kalamidat i un plan di maneho. E Representante di Reino ta supervisá e formashon di plan aki.
E Inspekshon ta supervisá e implementashon di e tareanan di e kolegionan ehekutivo i e servisionan di asistensia. Ademas e Inspekshon ta investigá insidentenan manera kandela, aksidentenan, kalamidatnan i krisis i asina e ta opservá e funshonamentu di e diferente servisionan di yudansa i kuido (polis, brantwer). Inspekshon ta e organisashon ku independientemente ta supervisá e manera ku bestür, servisionan di asistensha i kuido i instansianan ta ehersé nan tarea i ta kumpli ku e lei i reglanan ku bista riba un komunidat seif.
E siguiente afspraknan ta establesé den e protokòl:
E Representante di Reino i e Inspekshon di Seguridat i Hustisia ta komprometé nan mes:
- pa informá na tempu tokante aktividatnan ku ta desaroyá den kuadro di nan supervishon riba e preparashon di e kombatimentu di kalamidat i kontrol di krisis;
- pa konkordá e aktividatnan aki;
- pa informá otro na tempu tokante di resultadonan temporal i definitivo;
- kaminda ta posibel, hasi uso di otro su resultadonan.
E Representante di Reino i e Hefe di Inspekshon di Seguridat i Hustisia ta deliberá ku otro minimal un bia pa aña tokante e estado di e situashon. Despues di dos aña lo evaluá e funshonamentu di e protokòl.


text:
Fundashon Wikipedia
Wikimedia Foundation Inc (papiamentu: Fundashon Wikipedia) ta un organisashon merikano no-komershal ku tin e meta pa plama konosementu liber. Nan ta hasie dor medio di diferente proyekto, di unda e ensiklopedia di internet Wikipedia sin duda ta mas konosi.
Proyekto[editá | edit source]
Wikimedia Foundation ta e organisashon di paraplu di entre otro proyecto manera:
Esakinan ta proyekto ruman (relashona/relatá) ku ahinda no ta eksisti na papiamentu/Papiamento, ku probablemente mas pronto lo bin.
- Wikionary (Wikshonario)
- Wikiquote (Wikisita)
- Wikibooks (Wikibuki)
- Wikisource (Wikifuente)
- Wikimedia Commons
- Wikinews (Wikinotisia)
- Wikispecies (Wikispeshi)
- Wikiversity (Wikiversidat)
Fundashon[editá | edit source]
E lantamento di e organsashon tawata ofishal for di 20 di yüni 2003 dor Jimmy Wales, direktor di Bomis Inc. i ko-fundadó di Wikipedia.[1] E nomber "Wikimedia" ta pensa dor Sheldon Rampton di un WikiEN-l-mailinglist posting den mart 2003. Despues e nomber a bira wikimedia.org i wikimediafoundation.org di e Fundashon Wikipedia garantisá dor e uzadó Daniel Mayer.


text:
Sacramento, California
Sacramento ta e siudad kapital di e estado California den e Estadonan Uni di Merka. E siudad ta keda den e Valle Sentral di California. Tabata tin cerca di 460 000 hendenan di 2008, hasiendo e siudad e shete mas grandi den e estado. Awe, e alcalde di e siudad ta Kevin Johnson.
E siudad ta keda den los ladonan di Rio Sacramento i Rio Merkano.
E región tabata colonizadu prome de John Sutter i despues de hendenan cu a kier tin oro. E siudad tabata krea den anja 1849 i a bira e prome siudad den California kuandu California tabata krea ban estado Merkano den 1850.


text:
Digicel i famianan a disfrutá enorme di Feria di Famia
Digicel i famianan
a disfrutá enorme di Feria di Famia
KRALENDIJK, Boneiru – 1 di yüni
2012: Djasabra
último Digicel a organisá pa promé biaha e tremendo Feria di Famia GRÁTIS pa un
i tur disfrutá di dje. Esaki a tuma lugá for di 10or di mainta pa 1or di atardi
na Restorant El Mundo ku hopi aktividat pa tur e muchanan.
Muchanan a bula den bouncer, a partisipá na diferente
wega dibertido, hunga den ballenbak i mas ku klaro a pinta nan kara miéntras ku
Panchito Club a sòru pa entretené tur esnan presente. Pero no tabata muchanan
so ku a sa di pasa prèt na e feria, mayornan tambe a partisipá na e vários
weganan ku chèns pa gana tremendo premionan i a sa di probechá di e super
oferta riba BlackBerry pa solamente $50, ku a bai manera pan kayente.
Alabes Digicel tambe a probechá di e okashon pa entregá un kantidat
enorme di premionan na ganadornan di e fabuloso kampaña di ‘Turn me On and
Win’.
"E dia tabata un eksitoso. Tur hende a sa di pasa
dushi na e feria. Sigur si bo wak tur e karanan felis di e muchanan ku a kore
di un skina p’e otro, riba e plenchi. Nos ta hopi satisfecho ku e resultado i
nos ta sigur ku lo bin ku un ripitishon”, asina Christie Quarton a duna di
konosé.
END


text:
Dos razzia na Hulanda relaciona cu caso di extorsion contra Joran van der Sloot
AMSTERDAM – Na Hulanda Nationiale Recherche a tene dos ‘razzia’ na dos diferente lugar na Hulanda, relaciona cu e caso di extorsion di cual e Mericanonan ta acusa Joran van der Sloot.
Joran lo tabata exigi placa for di famia di Natalee, a cambio di laga nan sa unda e curpa di Natalee ta.. Asina Landelijke Parket na Hulanda a bisa den un comunicado cu nan a emiti Diabierna merdia na Hulanda. Nan lo a drenta na cas di dos amigo di Joran cu lo ta envolvi cu e caso aki.
E comunicado di prensa ta bisa cu riba peticion di husticia Mericano, Nationale Recherche den marduga a listra dos cas na Hulshorst y Valkenburg.
Eynan nan a confisca un cantidad di computer, celular y memory stick.
Na Alabama, e Hulandes di 22 aña Diahuebs a wordo acusa pues di extorsion.
Segun husticia Mericano, van der Sloot a purba di haya 250.000 dollar di Beth Twitty, mama di Natalee Holloway, a cambio informacion riba paradero di Natalee.
Informacion for di Hulanda ta mustra a listra entre otro na cas di Jaap Amesz, mihor conoci como ‘Terror Jaap’, kende tin un programa di television na Hulanda y ta amigo di poker di Joran.
Algun tempo pasa Joran lo a duna un declaracion bisando cu ta for di balcon di un cas Natalee a cai muri. Ta wordo sospecha cu Terror Jaap a yuda Joran den su intentonan di extorsion.


text:
Islam
Islam (arabe:الإسلام al-’islām,) ta e religion monoteístiko artikula dor di e Qur’an, un teksto religioso konsidera dor di su atherentenan pa ta e palabra di Dios, anto dor di e siñamentunan anto ehèmpelnan normativo di Muhammad, e profeta di Allah. E palabra Arabiko 'Islam' ta kuminsá ku ; salaam (سلام) ku kemen 'Pas'. I e palabra 'Islam' kemen submishon na Dios. Un atherente di Islam ta wòrdu yamá un musulmán òf mòslim.
Mòslimnan ta kere ku Dios (Allah) ta unu i inkomparabel anto ku e nifikashon di bida ta pa alabá Dios. Nan ta mira nan religion komo e version kompletá di un fe primodial monoteístiko revelá na varios luga i tempu promé, inkluiendo e profetanan di Abraham, Moses anto Hesus. Praktikanan religioso ta inklui e sinku pilarnan di Islam, ku ta e sinku aktonan obligatorio di alabansa. E lei islámiko (Arabic: شريعة Šarīʿah) ta toka riba virtualmente tur aspekto di bida i sosiedat, enkompasando tur kos di bankonan te ku guera pa bienestat anto e medio ambiente.
E mayoria di mòslimnan ta hòr na un di e dos denominashonan, e Sunni of Shi'a. Mas o menos 13% di tur mòslimnan ta biba na Indonesia, e pais musulman di mas grandi na mundu. 20% ta biba den Medio Oriente 2% na Asia Sentral, 4% den e paisnan otro di asia, anto 15% na Afrika sub-saháriko. Komunidatnan basta grandi tambe ta biba na China anto Rusia, anto partinan di Karibe. Komunidat di konvertidonan i imigrantenan tambe ta wòrdu haña na kasi tur parti di mundu. Ku mas ku 15.7 bion mòslim formado mas ku 23% di poblashon di mundu, Islam ta e religion di dos mas grandi na mundu anto segun sierto fuentenan e religion mas lihe kresiendo na mundu.


text:
Turismo
Tourismo ta biahe pa rekreashon, tempu liber of pa negoshi. E organishashon "The World Tourism Organization" ta defini turista komo hende hu ta biaha anto keda na un luga pafó di nan ambiente normal pa mas ku bintiquater (24) ora anto no mas ku un aña pa nan tempu liber, rekreashon, of negoshi anto no relashoná nan un aktividat pagá di e luga bishitá.
Tourismo a bira un aktividat global Masha popular. Na 2008 tabata tin mas ku 922 míon biahe turistiko, ku un kresementu di 1.9% kompara ku 2007. Ganashi internashonal di turismo a krese bira 944 bíon USD ( 642 bíon euro) na 2008 korrespondiendo ku un kresementu berdat di 1.8%. Komo un resultado di e Resseshon di final di añanan 2000, demanda pa biahe internashonal a sufri un periodo poko-poko kuminsando na juni 2008, ku kresementu di biahe internashonal kai ku mas ku 2% den e lunanan di zomer den hemisferio norte. E trend negativo aki e intensifika durante 2009, i a krese mas hopi ku e yegada di e virus H1N1, resultando den un kaída di 4% na 2009 ku 880 míon biahe turistiko un bahida estima di 6% na ganashi.


text:
Areanan ku ta forma parti integral di estadonan sovierno manera e paisnan di Reina Uni ta wordu konta komo parti di e estado sovierno konsidera. No inklui ta entidatnan manera Union Oropeo, ku no ta estadonan sovierno, anto teritorinan dependente ku no tin un poblashon permanente manera varios paisnan su parti di Antartika.
Figuranan den e lista aki ta basa riba e estima mas recien of e projection dor di e autoridat di census nashonal kaminda esaki ta disponibel, e numbernan normalmente ta afgerond. Kaminda data nashonal no ta disponibel, figuranan ta basá riba e estima di Divishon di Poblashon di prome di July 2009 traha dor diNashonan Uni su departamentu di Asuntu Ekonomiko i Social. Pasobra figuranan no ta wordu kolekta ku e mesun nivel di persishon na kada luga e koparashonan numeral por resulta den konklushonan ku no ta korekto. Tambe e suma di tur e numbernan no por sali meskos ku e total di mundu.
Estadonan sovernu ta skibi den bold anto teritorionan dependiente na italiko. Estadonan ku no tin rekonesishon general ta na bold i italiko.
Figuranan indika ku "estima di NU" ta basá riba e e estima di Divishon di Poblashon di prome di July 2009


text:
Mester bisa cu e reunion a bay den un hopi bon ambiente caminda tabatin un sosten unanime pa cu e ley aki den e sala.
E mandatario a duna di conoce cu e ley aki ta uno hopi importante y cu ta carga sosten den Parlamento amplio pa loke ta trata su introduccion. E ley aki ta uno cu pa mas o menos 1 aña y mey pa dos aña ta bezig cune caminda a percura pa haci un sondeo di kico e situacion ta. A keda demostra cu tin un preocupacion pa loke ta nos awanan teritorial y awor ta amplia e havenverordening cu e redeverordening pa acapara e 12 miya rond di nos isla y asina tin un mihor control y registracion di loke ta sosode den nos awanan teritorial caminda tin diferente tipo di actividadnan tumando lugar constantemente.
Minister Oduber a indica tambe cu ta trata di un ley di un envergadura hopi grandi y a gradici esfuerzonan cu a wordo haci pa logra yega na dje. El a bisa cu e ley aki inicialmente a wordo manda pa Raad van Advies y a wordo manda bek pa Gobierno mirando cu tabatin varios aspecto pa drecha. Asina esfuerzonan grandi a wordo haci di parti Directie Wetgeving, Directie Scheepvaart y asistencia di expertonan di Corsow, como otro expertonan cu a traha riba e ley aki mirando e vision di Gobierno actual, esta di yega na un punto caminda por reglamenta e aspectonan di medio ambiente cu tin un efecto riba nos turismo.
Mas aleu Minister Otmar Oduber a informa Parlamento cu a tuma den consideracion esnan cu pa añanan largo a haci uso di nos awanan teritorial pa por eherce un of mas tipo di negoshi, na Aruba tin diferente companianan cu ta agente di diferente di e barconan aki cu ta keda den nos awanan teritorial. Asina den un forma habri un dialogo inicialmente cu esnan interesa y cu ta haci of participa den e tipo di negoshinan aki, esaki a sosode aproximadamente 5 luna pasa den auditorio di EPI. Tambe tabatin diferente conversacion inoficial cu diferente gruponan y pa otro siman ta bay tin un encuentro cu e persona y companianan aki unda cu ta bay trata e concepto di tarifanan. Ta trata di un decision di Gobierno, pero ta duna participacion pa scucha opinion di esnan envolvi. Compromiso di e mandatario tabata cu promer cu pasa e Lbham cu tarifanan ta bay scucha esnan envolvi y esey ta e motibo tambe pa e reunion di otro siman. Despues di dje, den seno di Gobierno ta bay evalue y stel e vast pa por manda esaki pa wordo acorda.
Akinan Minister Oduber a bisa claramente cu paga no ta e motibo principal pa bin cu un ley asina, sino proteccion di medio ambiente, proteccion di nos entrada principal, pero pa cuida y proteha nos medio ambiente tambe tin su costonan. Pesey ora ta reglamenta tipo di actividadnan asina lo husto mester wordo paga.
Finalizando Minister Otmar Oduber a duna di conoce cu algo importante pa remarca ta cu tin hopi actividad tumando lugar den nos awanan teritorial, actividadnan cu practicamente Aruba no ta na altura di con nan ta sosode. Awor cu e ley aki, conhuntamente cu un protocol cu mester wordo firma cu Guarda Costa ta bay reglamenta e actividadnan aki. El a gradici tur esnan cu a haci e ley aki posibel y tur parlamentario pa e sosten duna pa implemente, ya cu ta e lo contribui na un mihor desaroyo controla di nos pais riba tereno maritimo.
Parlamento a sostene unanimemente e ley di Haven- en RedeverordeningMinistry of Tourism, Transportation and Labour
- Monday, Jun 18th, 2012 21:11 UTC | Comment Article
ORANJESTAD - Dialuna Parlamento di Aruba a trata e ley di Haven- en Redeverordening, presenta pa Minister Otmar Oduber.
Mester bisa cu e reunion a bay den un hopi bon ambiente caminda tabatin un sosten unanime pa cu e ley aki den e sala.
- Social Limin':
- Comment Article
- ♦
- Rate Article
- ♦
- Social Share Article
- ♦
- eMail Article
LIKE Caribseek News on Facebook to participate to WIN an iPad.
Comment Article: Share Your Thoughts On This Article With Us
Caribseek News Search
Explore Caribseek
Advertisement
Click here to subscribe to Global News Matters.
Caribseek Life
A Couple Of Days In Georgetown
A Hole In One -Teeing Up In The Caribbean
Caribbean Economic Performance Report
“A Cri De Coeur For CARICOM: Lest We Wither On The Vine”
“Ik, Pieter Stuyvesant, .....”
Bahamian Artist -Maxwell Taylor


text:
Polonia
Polonia, ofisialmente e Republika di Polonia (Rzeczpospolita Polska), ta un pais situá den Oropa Sentral ku ta grens na Alemania na parti west; e Republika Chezhiko anto Slovakia na parti sur; Ukrania, Belarus anto Lithuania na parti ost; e Laman Baltiko anto Kaliningrad Oblast, un eksklavo ruso na parti nort. E area total di Polonia ta 312,679 km2, hasiendo e e pais di 70 mas grandi na mundu anto e di 9 mas grandi na oropa. Polonia tin mas ku 38 mion hende, ku ta hasie e pais di 34 mas pobloso na mundu anto e di 6 pais mas pobloso den e Union Oropeo, e ta e miembro post-komunista mas pobloso. E kapital di Polonia ta Varsovia.


text:
Disolucion di Antia Hulandes
Antia Hulandes (papiamentu: disolushon di antiya hulandes) , un pais autonomo den Caribe den Reino Hulandes, a los for di otro dia 10 di october 2010 (miho conoci 10-10-10)[1] . Originalmente e tawata di comunidad di varios isla den Caribe cu a forma un pais apart autonomo den Reino Hulandes. Despues di e disolucion, e islanan di Boneiru, Saba y Sint Eustatius a bira un municipio special di Hulanda mes, mientras Korsou y Sint Maarten a bira pais constitucional den Reino Hulandes, hunto cu Aruba, cu a separa for di Antia Hulandes den 1 di januari 1986.
Na cabes di Reino Hulandes na e momento aki ta; Su Mahestad Rey Willem Alexander
Kontenido
- 1 Historia
- 2 Conferencia Mesa Rondo
- 3 Cambio constitucional
- 4 Documento legal
- 5 Referencia
Historia[editá | edit source]
E idea di Antia Hulandes como pais den Reino nunca tabatin un pleno apoyo di tur e islanan y e relacionnan politico entre e islannan tawata un sort'i "tension keto". Geograficamente, e Isla Abou: Aruba, Corsou y Boneiro y e Isla Ariba Saba, Sint Eustatius y Sint Maarten ta keda mas of menos 1.000 kilometer apart for di otro. Culturalmente, e Isla Abou tin un conexion profundo di Sur America, specialmente cu Venezuela y e poblacion ta papia un idioma crioyo Papiamento probablemente diriva for di Portugues crioyo. Di otro banda, Isla Ariba tin un influencia Ingles Caribense.
Ora e relacion nobo constitucional Caribense entre Hulanda y Colonia West India tawata consagra den e Statuut pa e Reino di Hulanda di 1954, e administracion colonial division di Antia Hulandes, unda el a deriva di Curaçao en Onderhorigheden y naturalmente a agrupa e seis islanan bou di un administracion. Apesar di e echo cu, e Arubianonan tawata kier un separacion for di Antia Hulandes inicio den 1930[2], e gobierno Hulandes y Antia Hulandes a purba di mantene e isla hunto. Hulanda a haci esaki pa Antia Hulandes bira independiente mas lihe posibel; un yamada fuerte pa Hulanda despues di un disturbio na Willemstad, Corsou den 1969. E gobierno di Antia Hulanda tawata preocupa cu Antia lo los for di otro si unda e islanan separa; Prome Minister di Antia Hulandes a haci un remarke famoso: "seis min un ta cero".
Inketud pa separacion a aumenta na Aruba, sinembargo, despues di un referendum consultativo organisa pa e gobierno den 1977, kiermen cu e movimento di separacion/los for di Corsou mester a tuma den consideracion. Despues di hopi negosashon a bay di acuerdo cu Aruba lo ta un pais aparta cu su status den Reino Hulandes den 1986, cu un condicion cu nan lo bira ful independiente na 1996. Partido MEP (Moviemento Electoral di Pueblo), cu a goberna e pais te 1986, a disinclina e acuerdo aki, pero AVP (Arubaanse Volkspartij) cu a bin na mando despues di 1986, a nenga tur cooperacion cu Hulanda den asunto di independencia.[3]
Di otro banda, Hulanda a bira mas y mas conciente cu conexion den Reino probablemente lo dura pa un periodo largo. Surnam, e otro partner den Reino Hulandes cu a bira independiente den 1975, a bay den un periodo di dictatura y guera civil, cu a debilita e ideologia di pro-independencia di gobierno Hulandes. Aruba y Hulanda a bay di acuerdo den juli 1990 pa kita Articulo 62, cu tawata bisto di independencia di Aruba den 1996 den e statuut. Esaki a finalisa den 1994, den un par di condicion over cooperacion den scena hudicial, bon gobernacion y financia.[4]
Lucha pa separacion[editá | edit source]
Mira: Status referendum di Corsou 1993 y Status referendum di Sint Maarten 1994
Mientras cu e posicion di Aruba como pais separa den Reino, a bay un yamada di areglo similar pa e islanan, specialmente Sint Maarten. Den tempo 1990, e cinco islanan cu a keda a tuma un reflexion si nan kier keda den Antia Hulandes. Den Maart 1990, Minister Hulandes di Aruba y Antia di Asunto Social, Ernst Hirsch, a bin cu un statuut na unda Corsou y Boneiro y Saba, Sint Eustatius y Sint Maarten lo forma dos pais nobo den Reino. E proposicion aki a bin cu diferente pregunta for di cada isla.
Depues cu un comite a wordo instala investigando e futuro di Antia Hulandes, un coferencia di futuro- Toekomstconferentie, unda Hulanda a bisa pa uza Conferencia di Mesa Rondo- cu wordo teni na 1993. Hulanda a propone pa tuma over e trabou federal di Antia, cu cada isla kedando autonomo na midi di Eilandenregeling Nederlandse Antillen. Corsou lo yega mes leu como pais cu status halto manera Aruba. Boneiro y Sint Maarten lo conta cu apoyo como pais den futuro. Saba y Sint Eustatius no lo haya e prespectiva aki y lo keda como e "Isla den Reino". Segun e Toekomstconferentie, e echo cu e futuro di Reino lo crece den introducimento di ley nobo pa trece mas polis pa reduci crimen internacional (cu ta reduci e autonomia di Aruba y Corsou) y e echo cu Sint Maarten no lo haya di biaha e 'status' como pais y cu lo resulta den un fracaso.
Decision a wordo tuma pa postpone e reunion di e conferencia te despues di referendum na Corsou. E resultado di e referendum, sinembargo, tawata na fabor pa mantene y restructura Antia Hulandes, apesar cu e gobierno di Antia Hulandes a campaña pa un status apart como pais. E otro islanan a vota pa keda den Antia Hulandes tambe. E partido PAR (Partido Antiá Restrukturá) a interga campañado pa keda na fabor pa mantene y restructura Antia, na poder.
Conferencia Mesa Rondo[editá | edit source]
E prome Conferencia di Mesa Rondo entre e islanan tawata e gobierno di Antia Hulandes y Hulanda tawata organisa dia 26 di november 2005. Nan a haci un acuerdo cu Sint Maaten y Corsou lo bira un pais autonomo den Reino Hulandes, mientras e tres islanan lo bira municipio di Hulanda. E areglo tawata tambe cu Hulanda lo tuma over e gastonan di Antia, bou di un condicion cu e islanan ta compromete pa elabora presupuesto flexibel pa preveni den futuro debe grandi. College financieel toezicht (CFT)componi pa miembro di ambos, Antia Hulandes y los Hulanda, lo instala pa supervisa e presupuestonan di e islanan y di gobierno di Antia Hulandes.
Dia 11 di october 2006 tawatin un conferencia chikito, unda Boneiro, Saba y Sint Eustatius lo bira 'partner publico' hunto cu Hulanda. Un acuerdo final a bay tambe cu Corsou y Sint Maarten dia 2 di novomber. E acuerdo aki a inclui detaye tocante College financieel toezicht.
E conferencia final a bay segun ratificacion pa Hulanda y e islanan indivual, menos Corsou, cu a wordo rechasa dia 29 di november 2006. E otro partidonan a dicidi pa sigui negosha sin Corsou. Un acuerdo di transacion a wordo haci dia 15 di december 2008, Dia di La Reina, como fecha di separacion. E Eilandsraad di Corsou a adopta den 2007 un acuerto cera, pero den 2009 a dicidi di pone e acuerdo den un referendum. E referendum aki tawata na fabor di e acuerdo cera aki. Un referendum similar den Boneiro a wordo anula pa e Gobernado di Antia Hulandes, pasobra e pregunta haci tawata di mas vago. Dia 15 di december 2008 un fecha pa disolucion tawata inhacibel, na su luga a bin un Conferencia Mesa Rondo e dia ey, unda un bes mas e acuerdo tawata poni riba papel atrobe. Den october 2009, a bin un di acuerdo cu e separacion lo tuma luga dia 10 di october 2010 y dia 9 di september 2010 tawatin un Conferencia Mesa Rondo final organisa na e ley di Parlamento tawata ceremonialmente firma den e Handvest pa cada partido.
Cambio constitucional[editá | edit source]
Corsou y Sint Maarten[editá | edit source]
Corsou hunto cu Sint Maarten a bira un constitucion di estado den Reino, hunto cu Aruba. Den 2012 ta plania pa hunto bin cu un florin nobo Caribense.
Boneiro, Saba y Sint Eustatius[editá | edit source]
Articulo principal: Hulanda Caribe y Boneiro constitucional referendum 2010
Boneiro, Saba y Sint Eustatius a bira direct parti di Hulanda manera municipalidad special (bijzondere gemeenten), un forma di "organo publico" (openbaar lichaam) skirbi den articulo 134 di constitucion Hulandes. E provencia Hulandes di Noord Holland a invita e tres municipio nobonan aki pa bira parti di e provencia. Actualmente (for di maart 2011), nan no ta parti di niun provencia.
E municipionan aki ta resalta ordinariamente manera tur otro municipio Hulandes y lo introduci ley Hulandes. E residentenan di e isla aki lo por vota eleccion Hulandes y Europeo nacional. Tin, sinembargo par di exepcion pa e islanan aki. Por ehempel, siguridad social no ta mes un nivel cu Hulanda. Tambe no ta conoci si prostitucion y matrimonio homosexual lo bira legal den e islanan aki, unda na Hulanda e ta legal.
E tres islanan aki lo mester participa den e Ministerio Hulandes di Asunto Exterior prome cu nan kier haci areglo cu otro pais den region. E municipionan lo wordo representa den e Gobierno di Reino Uni pa Hulanda, como nan por vota pa Parlamento Hulandes.
Riba 1 di januari 2011 e tres islanan aki a cambia pa dollar Mericano, en bes di euro cu ta wordo uza na Hulandes Europeo.
Corte comun[editá | edit source]
Tur e cinco islanan por haci uzo di Gemeenschappelijk Hof van Justitie van Aruba, Curaçao, Sint Maarten en van Bonaire, Sint Eustatius en Saba ('''Corte Comun di Husticia di Aruba, Corsou, Sint Maarten y di Boneiro, Sint Eustatius y Saba''')
Status den Union Europeo[editá | edit source]
Reino Hulandes ta miembro di Union Europeo. Sinembargo Antia Hulandes y Aruba, un pais autonomo apart di Reino, no ta wordo considera parti di UE, sino cu tin e condicion di e paisnan y e teritorionan di ultrama (PTU). Sinembargo, solamente un tipo di ciudadania cu ta existi den Reino Hulandes, y tur ciudadano Hulandes ta ciudadano di UE.
Boneiro, Saba y Sint Eustatius no t'ey bira parti directo di Hulanda. E Minister di Conseho di Reino Hulandes a bay di acuerdo pa no cambia e status di e islanan cu repecto na UE den e prome cinco aña integrando e islanan aki den Hulanda. Despues di e cinco añanan aki pasa, lo tuma luga na e islanan aki un reevaluacion di e status di UE di e islanan. E islanan aki lo keda PTU por lo menos te 2015. Hulanda a sigura un provision den e Trato di Lissabon cu ta bisa cu cada parti Caribense di Hulanda por haci un cambio di status pa Ultraperifere regio si nan ta desea asina, sin nodo di cambia e Tratonan di Union Europeo.
Fecha di transicion[editá | edit source]
Dia 1 di september 2009, Saba a anuncia cu lo a desea di aparta di Antia Hulandes di biaha, na luga di warda te october 2010. Sinembargo, di acuerdo cu e Secretaria di Estado Hulandes, Anke Bijleveld, di Relacion di Reino Hulandes , cu no tawata legalmente posibel cu Saba pa bira independiente di las Antia Hulandes prome.
E transicion a tuma luga meyanochi dia 10 di october 2010 (10/10/10) na Antia Hulandes (UTC-04:00), unda na Hulanda tawata 6 am (UTC+02:00).
Documento legal[editá | edit source]
Statuut pa e Reino di Hulanda[editá | edit source]
E acto di amienda di e statuut den Reino tawata redacta riba 20 di januari 2009. E ta consisti di seis articulo cu e cambio pa e Statuut incluyendo articulo 1 te cu 3. Ley di Reino Hulandes ta duna pa articulo 3 pa tuma efecto rib'e fecha di publicacion di e ley den e agenda oficial di Hulanda ya articulo 1 y 2 den un fecha mas despues pa un decreto. Di e manera aki e futuro paisnan, Sint Maarten y Corsou, lo redacta nan costitucion y legalisacion fundamental prome cu e relacion nobo denter di Reino Hulandes por tuma efecto.
Tweede Kamer a adopta e ley riba 15 di april 2010, mientras Eerste Kamer a haci mescos riba 6 di juli 2010. Antia Hulandes a adopta e ley riba 20 di augustus y Aruba a haci mescor riba 4 di september.
Legalisacion pa integracion di Boneiro, Saba y Sint Eustatius denter di Hulanda[editá | edit source]
Riba 21 di november 2008,e cinco acto di redactacion cu ta necesario pa e integracion di Boneiro, Saba y Sint Eustatius denter di Hulanda a wordo acepta pa rijksministerraad (Conseho di Minister di Reino Hulandes). E actonan aki ta:
- Acto di organo publico di Boneiro, Saba y Sint Eustatius (Wet op de openbare lichamen Bonaire, Sint Eustatius en Saba, cortico pa WOLBES).
- Acto di relacion di financia di Boneiro, Saba y Sint Eustatius.
- Amiendamento pa e acto di eleccion respectivamento Boneiro, Saba y Sint Eustatius.
- Acto di introduccion riba e organo publico di Boneiro, Saba y Sint Eustatius.
- Acto di adaptacion di e organo publico di Boneiro, Saba y Sint Eustatius.
E WOLBES ta difini e organisacion administrativo di e organo publico y ta modela despues di e ley di Municipio Hulandes. E acto di introduccion aki ta specifica cu e ley di Antia Hulandes lo keda den vigor (valido) depues di e transicion di e tres islanan pa gobierno Hulandes y ta difini e proceso na unda ley Hulandes lo tuma over poco poco den e islanan. E Acto di Adaptacion ta adapta ley di Antia Hulandes y ley Hulandes cu lo tuma efecto di biaha pa e status nobo di e islanan.
Referencia[editá | edit source]
- ↑ http://www.nrc.nl/international/article2375096.ece/Netherlands_Antilles_to_cease_to_exist_as_a_country |title=Netherlands Antilles to cease to exist as a country |publisher=Nrc.nl |date=2009-10-01 |accessdate=2010-10-10}}
- ↑ Oostindie and Klinkers 2001: 175
- ↑ Oostindie and Klinkers 2001: 175-209
- ↑ Oostindie and Klinkers 2001: 213, 223-224


text:
Bolo Antiano
Nos tin un surtido enorme pa e gustado nan di bon bolo Antiano. Riba e pagina aki bo por lese tokante nos bolo nan Antiano i tambe di nos kos dushi nan Antiano.
Bolo di frishider ta wordu trese na aki solamente ora e temperatura paso ta bou di 5 grado.
Nos bolo nan ta optenibel na diferente tamaño i forma:
- Chikitu, rondo ø 22 cm
- Mediano, rondo ø 32 cm, rechthoek 25 x 30 cm
- Grandi, rondo ø 40 cm , rechthoek 41 x 30 cm
- Forma di Korsou
- Hexagono
Alle prijzen zijn inclusief BTW, exclusief bezorging, exclusief eventuele borg en geldig per 1 december 2012. Prijs voor speciale decoratie op aanvraag.
Bolo antiano
Bolo di anasa upside down
Bolo di manteka dorna ku anasa i cherry
- Chikitu € 26,00
- Mediano € 35,00
- Grandi € 45,00
Bolo di Koko
Bolo di manteka korta den tres laag, jena ku crema di koko i likeur. E bolo aki ta wordu nechi dorna ku crema di koko i cherry.
- Chiki € 30,00
- Mediano € 40,00
- Grandi € 50,00
Bolo di Chuculati
Pa e bolo aki tin dos posibilidad:
1:Bolo di manteka korta den tres laag jena ku crema di chuculati i likeur. Bo por kies dos diferente topping pa riba e crema. nechi of hagelslag.
2: Bolo di manteka ku smaak di chuculati korta den tres laag jena ku crema di chuculati i likeur. Aki tambe bo por kies dos diferente topping pa riba e crema. nechi of hagelslag.
- Chikitu € 37,00
- Mediano € 48,00
- Grandi € 60,00
Bolo di Cashupete
bolo di manteka korta den tres laag, jena ku crema di cashupete i likeur. E bolo aki ta wordu nechi dorna ku crema di cashupte i cherry.
- Chikitu € 38,50
- Mediano € 55,50
- Grandi € 68,50
Bolo di Pinda
Bolo di manteka korta den tres laag, jena ku crema di pinda i likeur. E bolo aki ta wordu nechi dorna ku crema di pinda i cherry.
- Chikitu € 37,00
- Mediano € 48,00
- Grandi € 60,00
"Bolo Boracho"
Bolo di Panlefi korta den tres laag jena ku hopi likeur, crema di chuculati i fruit cocktail. E Bolo aki mestert wordu warda den frishidaire.
- Chikitu € 45,00
- Mediano € 60,00
- Grandi € 72,00
Bolo Pompadour
E Pompadour taart te consisti di tres diferente tipo di bolo. E laag mas abou ta di chuculati. Despues ta volg un laag di bolo di cherry i por ultimi un laag di bolo di pistacho. E bolo aki ta wordu nechi dorna ku crema di chuculati i chery.
- Chikitu € 48,00
- Mediano € 65,00
- Grandi € 75,00
Bolo di pruimen
E bolo aki ta wordu traha di pruimen i otro fruta seku. Den e proceso pa traha e bolo aki nos ta husa diferente tipo di likeur ku ta duna e bolo aki un smaak uniko. E bolo ta wordu nechi dorna ku pruimen kushina i cherry.
- Chikitu € 45,00
- Mediano € 65,00
- Grandi € 80,00
Bolo di Dadel
E bolo aki ta wordu traha di dadel i otro fruta seku. Den e proceso pa traha e bolo aki nos ta husa diferente tipo di likeur ku ta duna e bolo aki un smaak uniko. E bolo ta wordu nechi dorna ku dadel kushina i cherry.
- Chikitu € 48,00
- Mediano € 68,00
- Grandi € 85,00
Kos dushi antiano
Letter di Pinda
Kuki forma di "S" traha di pinda. E kuki aki ta dushi pa kome huntuku un kopi chuculati kajente. bo por husa e kuki aki pa traha pakete di fiesta tambe. Bo por bestel minimaal 50 letter.
- p.s. € 0,35
-
-
Kokada
Kos dushi traha di Koko. E tamajo aki ta bon pa pone den pakete di fiesta. Por laga pone kolo per 30 kokada. Por bestel minimaal 30 kokada.
- p.s. € 0,45
-
-
Tentalaria di Pinda of cashupete.
Kos dushi traha di pinda of cashupete. E tamajo aki ta bon pa one den pakete di fiesta. Por bestel minimaal 30 tentalaria.
- p.s. Pinda € 0,55
- p.s. Cashupete € 0,75
-
Tert di pruimen
Kos dushi traha di mansa di kuki jena ku pruimen. Bo por bestel dos tamajo di tert. Di e tamajo grandi bo por bestel per 12 pida. Di e chikitu bo por beste per 24 pida. E tamajo chiki bo por husa pa paket di fiesta.
- p.s. Chikitu: 4cm Ø € 0,55
- p.s. Grandi: 7cm Ø € 0,85
-
Tert di koko
Kos dushi traha di mansa di kuki jena ku koko. Bo por bestel dos tamajo di tert. Di e tamajo grandi bo por bestel per 12 pida. Di e chikitu bo por beste per 24 pida. E tamajo chiki bo por husa pa paket di fiesta.
- p.s. Chikitu: 4cm Ø € 0,55
- p.s. Grandi: 7cm Ø € 0,85
-
Kos di lechi dorna
E kos di lechi nan por wordu traha na diferente forma i tamajo. E kos di lechinan ta wordu verpakt den selofan i mara ku un streki di kolo. Bo por kies pa pone e kos di lechi aki den bo pakete di fiesta of duna bo invitado esaki apart. Bo por bestel minimaal 15 kos di lechi.
- € 2,00
-
-
Kos di lechi pa pakete di fiesta
Kos dushi traha di lechi poeiru. E tamajo di kos di lechi aki ta bon pa pakete di fiesta. Bopor bestel minimaal 30 pida.
- p.s. € 0,35
-
-
Dushi di dadel
E dushi di dadel nan aki ta wordu traha di dale i chery. Nan ta wordu dorna ku muisjes (hagelslag). Bo por husa e dushi di dadel nan aki pa bo pakete di fiesta tambe. Bo por bestel minimaal 30 pida.
- p.s. € 0,65
-
-
TastyCakes Nieuws
Wilt u graag leren hoe u taarten, cupcakes en koekjes moet decoreren.
Wij zijn tot aan de zomervakantie redelijk volgeboekt.
Meest gezochte woorden
Recepten
Geboortedag
- 1970: Wibi Soerjadi


text:
Cambio di leynan laboral pa e ser masculino sostene su pareha
ta otorga dos dia liber adicional
ORANJESTAD (AAN): Den cuadro di e cambio di leynan laboral Minister di Labor, Otmar Oduber ta di opinion cu como tata tambe e hende homber mester tin e derecho riba dianan liber pa cu e nacemento di su yiu.
Asina a reglamenta e introduccion di un ley nobo cu ta duna dos dia adicional di ‘kraamverlof’ cu pago normal pa e ser masculino.
Actualmente e trahador masculino tin derecho riba un periodo cortico riba dia di parto di su casa como tambe riba dia di haci declaracion di e mucha na censo.
Hopi biaha e tata mester presenta bek na trabou despues di un par di ora lagando e mama su so pa cuida e mucha.
Mirando e mundo moderno cu nos ta bibando aden e mandatario ta haya necesario pa e ser masculino cu ta e pareha di e mama tambe ta presente pa brinda sosten na e ser femenino durante e prome dianan despues di nacemento di mucha y asina, cu sosten di Parlamento, a otroga dos dia mas di ‘kraamverlof’.
E dianan liber aki no ta forma parti di e dianan di vacacion y no lo por wordo desconta como tal.
Minister Oduber ta mira cu e cambio den ley laboral aki lo sa di aporta na e proteccion y seguridad di e famia na momento cu e hende homber ta presente pa experiencia e prome dianan di bida di su yiu.


text:
Water- en Energiebedrijf Bonaire
DURABILIDAT
Pa WEB, durabilidat ta mas ku ehekutá. WEB ta pará mei mei den e sosiedat. Nos ta konsiente di e responsabilidat ku esaki ta trese kuné.
E porsentahe di durabilidat di WEB ta mas ku 30% i anualmente ta keda basá riba base di e parti di energia produsí dor di turbinanan di bientu di ContourGlobal Bonaire.
Un sistema di bida duradero pa tur habitante di Boneiru mester ta aksesibel, kurashá i brasá komo norma sosial.
P’esei gustosamente WEB ta promové alternativanan aksesibel, pagabel i atraktivo duradero.
Pa e periodo benidero nos ta entrevistá un habitante di Boneiru tokante e tema durabilidat.Lesa mas aleu`
Mantenshon i interupshon
-
No tin interupshonNa e momentu aki no tin interupshon.
-
Mantenshon planiáPARTISIPASHON INTERUPSHON DI KORIENTE DJASABRA 7 DI MART 2015
Kompania di Awa i Elektrisidat – WEB - ta informá su klientenan ku trabounan urgente mester wòrdu hasi na e tuberia prinsipal di suministro di awa na Kaya Dialma i Kaya Niagara:
En konekshon ku e trabounan aki lo no tin awa temporalmente den e siguiente kayanan:
For di Bulevar Gobernador N. Debrot te na e krusada di Kaya Balau, for di Kaya Neerlandia te na e krusada di Kaya Jean B.F. Vitte, Kaya Jean B.F. Vitte (kompletu), Kaya Fedalma, Kaya Den Tera, Kaya Tribon, Kaya Carlos A. Nicolaas, Makambaplein, Kaya Endeavor, un parti ost di Bulevar Gobernador N. Debrot i besindario.
Nos ta hasi nos máksimo esfuerso pa e trabounan tuma lugá denter di e tempu stipulá. Di antemano nos ta pidi nos diskulpa pa kualkier inkombeniensia.
PARTISIPASHON INTERUPSHON DI AWA DJASABRA 7 DI MART 2015
Kompania di Awa i Elektrisidat – WEB - ta informá su klientenan ku trabounan urgente mester wòrdu hasi na e ret di distribushon di koriente na e bario Tera Kora:
En konekshon ku e trabounan aki lo no tin awa temporalmente den e siguiente kayanan: Kaya Orinico, Kaya Maximiliana Rosario, Kaya Felipe Clarenda, Kaya Kamari, Kaya Apure, Kaya Guanare, Kaya Domingo Bernabela, Kaya Caroni, parti di Kaya Monseigneur Nieuwindt i besindario.
Nos ta hasi nos máksimo esfuerso pa e trabounan tuma lugá denter di e tempu stipulá. Di antemano nos ta pidi nos diskulpa pa kualkier inkombeniensia.
ultimo Notisia
-
Evitá deskonekshon, paga na tempuKompania di Awa i Elektrisidat - WEB - atentamente ta rekordá su klientenan riba e fecha ku e resibu di awa i koriente pa luna di yanüari 2015 ta kaduká.
Resibu di luna: yanüari 2015
Fecha di vensementu: 2 di mart 2014
Último fecha pa paga: 4 di mart 2015
> Read more...
-
Interupshon di koriente dia 28 di febrüari 2015Kralendijk, 1 di mart 2015 – Djasabra 28 di febrüari 2015 último pa mas o ménos 16:28 tabata tin un interupshon di koriente den algun bario di Boneiru. Kompania di Awa i Elektrisidat (WEB) inmediatamente a kuminsá investigá e orígen i grandura di e interupshon. Pa 18:41 a solushoná e interupshon.
> Read more...